Martin Lidegaard (RV), 2003-05-20:
Det fortælles, at Winston Churchill engang skulle have sagt, at der findes løgne, der findes - nu vil jeg bruge det pæne ord - grimme løgne, og så findes der statistik.
Sandt er det jo, at statistik er noget, der kan manipuleres.
Det er ikke ligegyldigt, hvordan man stiller sine spørgsmål, hvordan man behandler svarene, og hvordan man endelig præsenterer de resultater, man så får.
Alligevel kan vi jo ikke undvære statistik i det arbejde, som vi som lovgivende forsamling foretager eller som udøvende myndighed har ansvaret for - eller for den sags skyld den fjerde statsmagt, pressen, altså den kontrol, den udøver. Statistikken er helt, helt afgørende for de beslutninger, vi træffer, er beslutningsgrundlaget for de love, vi laver.
Netop derfor er, som alle ordførere jo også har indikeret i dag, uafhængigheden, fagligheden og den offentlige tilgængelighed af afgørende betydning at sikre i al den officielle statistik.
Det Radikale Venstre er dybt bekymret over udviklingen i dansk statistik af to grunde.
Den første er den, som flere ordførere har været inde på, nemlig at regeringen med sit parlamentariske grundlag har valgt at skære i Danmarks Statistik og planlægger at skære endnu dybere i de år, der
Vi mener ikke, at det er rimeligt, for når vi sammenligner os med andre lande både pr. indbygger og på bruttonationalprodukt, så kan vi se, at vi har en overordentlig effektiv statistik.
Jeg vil også skyde på, at den budgetanalyse, som regeringen nu får foretaget, vil vise, at det ikke kan betale sig at splitte den ad på 18 forskellige ressortministerier, men at det er bedre at bevare synergieffekten.
Det vil vise sig.
Men under alle omstændigheder er det, man kan sige med sikkerhed, at når man skærer i Danmarks Statistik, og man i øvrigt har lovpligtige statistikker, der skal laves, så må det blive rykket ud i ministerierne.
Der er flere ordførere fra både SF, Enhedslisten og Socialdemokratiet, der har spurgt, hvorfor vi ikke har fremsat forslag om, at man ikke skal skære i Danmarks Statistik.
Man har et flertal, og det agter man at køre igennem.
Så vi syntes, det var at spilde Folketingets tid at fremsætte sådan et beslutningsforslag.
Af den grund har vi koncentreret os om den anden bekymring, vi har, nemlig at uanset hvordan regeringen måtte vælge at fordele statistikken ud på ressortministerierne, så er det jo, som vistnok hr. Jan Trøjborg nævnte det, i bund og grund regeringens ansvar, hvordan den vil gøre det.
Jeg har heller ikke som sådan mistillid til ministeriets embedsfolk eller fagligheden i statistikkerne, der bliver lagt derud.
Men det er klart, at jo flere statistikker, man lægger ud på den måde, og i jo højere grad, vi er afhængige af de fortolkninger, der sker, når de så bliver lækket til pressen og serveret af ministrene osv., desto mere kan vi godt som lovgivende forsamling føle det nødvendigt at sikre, at kvaliteten, uafhængigheden og den offentlige tilgængelighed er i orden.
Det synes jeg ikke der er noget mærkeligt i.
Man kan jo godt sige, at den problematik vokser, jo flere statistikker der bliver lagt ud, selv om det jo, som SF's ordfører påpegede, er rigtigt, at den altid har eksisteret.
Men den vokser vel i takt med, at flere og flere statistikker lægges ud.
Det mener jeg sådan set er et fair standpunkt.
Derfor var vores forslag i al ydmyghed ikke at blande os i regeringens økonomiske dispositioner, ikke at blande os i den udøvende magts ansvar, men at spørge den lovgivende forsamling her, om den vil være med til at sikre, at der, uanset hvor statistikkerne bliver lavet, er den sikkerhed.
Derfor er jeg også lidt ked af, at regeringspartierne og Dansk Folkeparti ikke kan støtte umiddelbart, som de andre partier har kunnet, men jeg er da omvendt glad for at høre et tilsagn om det, når denne budgetanalyse foreligger.
Den handler jo primært om den økonomiske del, men man ønsker åbenbart at koble de to spørgsmål, kan jeg forstå, siden man ikke vil give tilsagn om det andet.
Jeg synes ellers, det burde være let at give tilsagn om, at man gerne ville støtte uafhængighed og faglighed og offentlig tilgængelighed i Dansk Statistik, men det er åbenbart for svært.
Det her har jo ikke noget med økonomi at gøre.
Det er et spørgsmål om etik, kan man sige, og om politisk håndværk.
Men o.k. Vi venter så på, at budgetanalysen kommer.
Den skulle være kommet i starten af maj.
Den er tilsyneladende ikke færdig, eller også er regeringen ikke færdig med at diskutere den internt; det kunne man godt forestille sig.
Derfor vil vi da afvente, at den kommer, forhåbentlig meget snart, og forhåbentlig sådan, at vi kan nå at invitere alle partier til et betænkningsbidrag, hvor vi foreslår, at vi på baggrund af den budgetanalyse i en bred kreds sætter os ned og finder ud af, hvordan vi vil håndtere det her spørgsmål i fremtiden.
Hvis der ikke bliver protesteret voldsomt fra ministerens side og fra ordførernes side, så går jeg ud fra, at det er der tilslutning til at vi gør.
Med det vil jeg gerne takke for den velvillige behandling og en god debat.